News18 Odia journalist Prabir Pradhan passes away after suffering from COVID News18 ଓଡ଼ିଆର ଯୁବ ସାମ୍ବାଦିକ ପ୍ରବୀର ପ୍ରଧାନ ଆଉ ନାହାନ୍ତି; କରୋନା ସହ ଲଢ଼ି ହାରିଗଲେ ଯୋଦ୍ଧା- News18 Odia\nNews18 ଓଡ଼ିଆର ଯୁବ ସାମ୍ବାଦିକ ପ୍ରବୀର ପ୍ରଧାନ ଆଉ ନାହାନ୍ତି; କରୋନା ସହ ଲଢ଼ି ହାରିଗଲେ ଯୋଦ୍ଧା\nହୋମ୍ » ଓଡ଼ିଶା ନ୍ୟୁଜ୍ » କରୋନା ଭାଇରସ»News18 ଓଡ଼ିଆର ଯୁବ ସାମ୍ବାଦିକ ପ୍ରବୀର ପ୍ରଧାନ ଆଉ ନାହାନ୍ତି; କରୋନା ସହ ଲଢ଼ି ହାରିଗଲେ ଯୋଦ୍ଧା\nପ୍ରତିଭାବାନ ଯୁବ ରିପୋର୍ଟର ପ୍ରବୀର ପ୍ରଧାନ ନିଜ ଅବିରତ ଶ୍ରମ ଓ ଖବର ସଙ୍କଳନରେ ନିଷ୍ଠା ଯୋଗୁଁ ଓଡ଼ିଶାର ସାମ୍ବାଦିକତା ଜଗତରେ ଏକ ସ୍ୱତନ୍ତ୍ର ପରିଚୟ ସୃଷ୍ଟି କରିଥିଲେ । ସେ ପଛରେ ଛାଡ଼ିଯାଇଛନ୍ତି ପତ୍ନୀ ଓ ଦୁଇ ବର୍ଷର କୁନି ଝିଅ ସହିତ ତାଙ୍କ ବିଧବା ମା'ଙ୍କୁ ।\nନ୍ୟୁଜ୍୧୮ ଓଡ଼ିଆର ଦିବଙ୍ଗତ ସାମ୍ବାଦିକ ପ୍ରବୀର ପ୍ରଧାନ\nଭୁବନେଶ୍ୱରଃ କରୋନା ସହ ଲଢ଼େଇ କରି ହାରିଗଲେ ଆଉ ଜଣେ କୋଭିଡ୍ ଯୋଦ୍ଧା । ନ୍ୟୁଜ୍୧୮ ଓଡ଼ିଆର ସାମ୍ବାଦିକ ପ୍ରବୀର ପ୍ରଧାନଙ୍କ ପରଲୋକ ହୋଇଯାଇଛି । କୋଭିଡ୍ ଆକ୍ରାନ୍ତ ହୋଇ ଭୁବନେଶ୍ବରରେ ଚିକିତ୍ସାଧୀନ ଥିଲେ ୩୫ ବର୍ଷୀୟ ପ୍ରବୀର । ତାଙ୍କ ବିୟୋଗରେ News18 ପରିବାର ସମେତ ସାରା ଓଡ଼ିଶାର ସାମ୍ବାଦିକତା ଜଗତରେ ଗଭୀର ଶୋକ ପ୍ରକାଶ ପାଇଛି ।\nକରୋନା ଭାଇରସର ପ୍ରକୋପ ମଧ୍ୟରେ ଦର୍ଶକଙ୍କ ପାଇଁ ଖବର ସଙ୍କଳନ କରିବାରେ ସବୁ ସତର୍କତା ଅବଲମ୍ବନ କରି ପ୍ରବୀର (Prabir Pradhan of News18 Odia) କାର୍ଯ୍ୟ କରିଚାଲିଥିଲେ । ଅନୁଗୁଳ ଜିଲ୍ଲା ଆଠମଲିକର ମୂଳ ବାସିନ୍ଦା ପ୍ରବୀର ପଛରେ ଛାଡ଼ିଯାଇଛନ୍ତି ନିଜ ପତ୍ନୀ ଓ ଦୁଇ ବର୍ଷର କୁନି ଝିଅ ସହିତ ନିଜ ବିଧବା ମା'ଙ୍କୁ । ପ୍ରବୀର ନିଜ ବାପା-ମାଆଙ୍କର ଏକ ମାତ୍ର ପୁତ୍ର ଥିଲେ । ତାଙ୍କର ଜଣେ ବିବାହିତା ଭଉଣୀ ଓ ତାଙ୍କ ପରିବାର ଅଛନ୍ତି ।\nଗତ ମାସ ପ୍ରବୀରଙ୍କ ପିତାଙ୍କର କରୋନା ଭାଇରସ୍ ସଂକ୍ରମଣରେ ମୃତ୍ୟୁ ହୋଇଥିଲା । ସେ ଦୁଇ ତିନି ବର୍ଷ ତଳେ ପୋଲିସ ଅଫିସର ଚାକିରିରୁ ଅବସରପ୍ରାପ୍ତ ହୋଇଥିଲେ ।\nନ୍ୟୁଜ୍ ରୁମ୍ ଷ୍ଟୁଡିଓରେ ପ୍ରବୀର ପ୍ରଧାନ\nରାଜ୍ୟ ସରକାରଙ୍କ ଗଣମାଧ୍ୟମ ପରାମର୍ଶଦାତା ମାନସ ମଙ୍ଗରାଜ ପ୍ରବୀର ପ୍ରଧାନଙ୍କ ଦେହାନ୍ତରେ ଗଭୀର ଶୋକ ପ୍ରକାଶ କରିଛନ୍ତି ଓ ତାଙ୍କ ଆତ୍ମାର ସଦଗତି କାମନା କରିଛନ୍ତି । ପ୍ରବୀରଙ୍କ ଅକାଳ ବିୟୋଗରେ (death of Prabir Pradhan of News18 Odia) ରାଜ୍ୟ ସଭା ସାଂସଦ ସସ୍ମିତ ପାତ୍ର ଗଭୀର ସମବେଦନା ପ୍ରକାଶ କରି କହିଛନ୍ତି ଯେ ସାମ୍ବାଦିକତାରେ ପ୍ରବୀର ଜଣେ ବିଚକ୍ଷଣ ପ୍ରତିଭା ଥିଲେ ।\nକରୋନା ସଂକ୍ରମଣରେ ନିଜ ପିତାଙ୍କ ମୃତ୍ୟୁ ହେବା ପରେ ବାଧ୍ୟତାମୂଳକ ବିଚ୍ଛିନ୍ନତା ଅବଧି ପୂରଣ କରିବା ପରେ ପ୍ରବୀର ଡ୍ୟୁଟିରେ ଯୋଗ ଦେଇଥିଲେ । ତାଙ୍କୁ ଗତ ସପ୍ତାହରେ ଭୁବନେଶ୍ୱରରେ ଏକ ହସ୍ପିଟାଲରେ ଭର୍ତ୍ତି କରାଯାଇଥିଲା । ବୁଧବାର ତାଙ୍କୁ ଭେଣ୍ଟିଲେଟର ସହାୟତାରେ ରଖିବାକୁ ପଡ଼ିଥିଲା ।\n"ଅପରାଧ ପୋଲିସ ବିଷୟରେ ଖବର ସଙ୍କଳନ କରୁଥିବା ଯୁବ ତଥା ପ୍ରତିଭାଧାରୀ ସାମ୍ବାଦିକ ପ୍ରବୀର ପ୍ରଧାନଙ୍କ ଅକାଳ ବିୟୋଗ ବିଷୟରେ ଜାଣି ଦୁଃଖିତ । ନିକଟରେ ତାଙ୍କ ପିତା ଜଣେ ଅବସରପ୍ରାପ୍ତ ପୋଲିସ କର୍ମଚାରୀ ଆମ ସମସ୍ତଙ୍କୁ ଛାଡ଼ି ଯାଇଥିଲେ । ମୁଁ ତାଙ୍କ ଭଉଣୀଙ୍କ ସହ ସମବେଦନା ଜଣାଇ କଥା ହୋଇଛି । ତାଙ୍କ ଆତ୍ମାର ସଦଗତି ହେଉ," ଓଡ଼ିଶାର ପୋଲିସ୍ ମହାନିର୍ଦ୍ଦେଶକ ଅଭୟ ଏକ ଟ୍ୱିଟ୍ କରି କହିଛନ୍ତି ।\nSaddened to learn of untimely demise of young and promising journalist Prabir Pradhan,who used to cover crime n Police\nRecently his father ,a retired police officer ,had left us all.\nTalked to his sister to convey condolences. May he attain Sadgati.\n -  DGP, Odisha (@DGPOdisha) November 5, 2020\nଭୁବନେଶ୍ୱର-କଟକ ପୋଲିସ କମିଶନରେଟ ପ୍ରବୀରଙ୍କୁ ସମ୍ମାନ ଜଣାଇ ଏକ ସମବେଦନା ବୈଠକ ଆୟୋଜନ କରିଛି । ପୋଲିସ କମିଶନର ସୁଧାଂଶୁ ଷଢ଼ଙ୍ଗୀ ପ୍ରବୀରଙ୍କ ଦେହାନ୍ତ ଉପରେ ଗଭୀର ଶୋକ ଓ ସମବେଦନା ଜଣାଇ କହିଛନ୍ତି ଯେ ସେ ଜଣେ ଅମାୟିକ ଓ ପ୍ରତିଭାବାନ ସାମ୍ବାଦିକ ଥିଲେ ।\n"ପ୍ରବୀର ପୋଲିସ ବିଷୟରେ ଖବର ସଙ୍କଳନ କରିବା ସମୟରେ ସାବଧାନତା ଓ ସଠିକ ତଥ୍ୟ ଉପରେ ଗୁରୁତ୍ୱ ଦେଉଥିଲେ । ସେ ସମସ୍ତଙ୍କ ସହ ଖୁବ୍ ସମ୍ମାନର ସହ କଥାବାର୍ତ୍ତା କରୁଥିଲେ ଓ ଭାରି ଅମାୟିକ ଥିଲେ," କହିଛନ୍ତି ଷଢ଼ଙ୍ଗୀ ।\nଗତ କାଲି ପ୍ରବୀରଙ୍କ ମାଆ ତାଙ୍କୁ ଫୋନ୍ କରି ପ୍ରବୀରଙ୍କ ବିଗୁଡ଼ୁଥିବା ସ୍ୱାସ୍ଥ୍ୟ ଅବସ୍ଥା ବିଷୟରେ କହିଥିଲେ ବୋଲି କହିଛନ୍ତି ଷଢ଼ଙ୍ଗୀ । "ମୋତେ ଲାଗିଲା ସେ ତାଙ୍କ ସ୍ୱର୍ଗୀୟ ପତିଙ୍କ ଚାକିରି ଓ ଅବସର ବିଷୟରେ କିଛି ଜାଣିବାକୁ ଫୋନ୍ କରିଛନ୍ତି । ହେଲେ ସେ ପ୍ରବୀରଙ୍କ ଅବସ୍ଥା କରୋନା ଯୋଗୁଁ ଖରାପ ହେଉଥିବା ବିଷୟରେ ଜଣେଇଲେ । ତା'ପରେ ଆମେ ତାଙ୍କ ଚିକିତ୍ସା ବ୍ୟବସ୍ଥା ଉପରେ ଅଧିକ ଧ୍ୟାନ ଦେଲୁ । ସବୁ ଠିକ୍ ଚାଲିଥିଲା, ହେଲେ ତାଙ୍କ ବ୍ଲଡ୍ ପ୍ରେଶର୍ କମିବାକୁ ଲାଗିଲା ଓ ଅଚାନକ ଅନ୍ୟ ଭାଇଟାଲସ୍ ଖରାପ ହେବାରେ ଲାଗିଲା । ଶେଷରେ ଆମେ ତାଙ୍କୁ ହରାଇଲୁ," ସେ କହିଛନ୍ତି ।\n"ପ୍ରବୀରଙ୍କ ଅକାଳ ଦେହାନ୍ତ ଆମ ସମସ୍ତଙ୍କ ପାଇଁ ଏକ ହୃଦୟବିଦାରକ ଘଟଣା । ମୁଁ ଏଥିରେ ମର୍ମାହତ । ପ୍ରବୀର ଜଣେ ପ୍ରତିଭାବାନ ଯୁବ ରିପୋର୍ଟର ଥିଲେ । ଅବିରତ ଶ୍ରମ ଓ ଖବର ଆଣିବା ପାଇଁ ନିଷ୍ଠା ତାଙ୍କ ସାମ୍ବାଦିକତାର ପ୍ରମୁଖ ଅଙ୍ଗ ଥିଲା । ସେ ଆହୁରି ଆଗକୁ ଯାଇଥା'ନ୍ତେ । ତାଙ୍କ ଆତ୍ମାର ସଦଗତି ହେଉ, ଏହା ହିଁ ପ୍ରଭୁଙ୍କ ନିକଟରେ ମୋ'ର କାମନା," କହିଛନ୍ତି ନ୍ୟୁଜ୍୧୮ ଓଡ଼ିଆ ଚ୍ୟାନେଲର ସମ୍ପାଦକ ଦୟାନିଧି ଦାଶ ।\n"ପ୍ରବୀର ଆମ ସମସ୍ତଙ୍କୁ ଏମିତି ଛାଡ଼ି ଚାଲିଯିବେ ବୋଲି ମୁଁ କେବେ ଭାବି ନ ଥିଲି । ସେ କରୋନାରେ ଆକ୍ରାନ୍ତ ହେବା ତାଙ୍କ ଠାରୁ ଫୋନରେ ଜାଣିବା ପରେ ମୁଁ ତାଙ୍କୁ ଠିକ୍ ସମୟରେ ସବୁ ଓଷଧ ଖାଇବା ଓ ପଜିଟିଭ୍ ଆଟିଚ୍ୟୁଡ ରଖି ଆଇସୋଲେସନରେ ସମୟ ବିତାଇଲେ ଶୀଘ୍ର ସୁସ୍ଥ ହୋଇଯିବେ ବୋଲି କହୁଥିଲି । ହେଲେ ମଝିରେ ମଝିରେ ଡିଜିଟାଲ୍ ପାଇଁ ଏକ୍ସକ୍ଲୁସିଭ୍ ଖବର ଲେଖି ପ୍ରବୀର ଯେମିତି ଚମକାଇ ଦେଉଥିଲେ, ଏବେ ସେମିତି ସେ ହଠାତ୍ ଚାଲିଯାଇ ଆମ ସମସ୍ତଙ୍କୁ ମର୍ମାହତ କରିଛନ୍ତି । ତାଙ୍କ ପରିବାରକୁ ଭଗବାନ ଏହି ଦୁଃଖ ସହି ଆଗକୁ ବଢ଼ିବାକୁ ଶକ୍ତି ଦିଅନ୍ତୁ," କହିଛନ୍ତି ନ୍ୟୁଜ୍୧୮ ଓଡ଼ିଆ ଡିଜିଟାଲର ସମ୍ପାଦକ ଆନନ୍ଦ ଏସ୍.ଟି. ଦାସ ।\nନ୍ୟୁଜ୍୧୮ ଓଡ଼ିଆ ଚ୍ୟାନେଲର ଆଉଟପୁଟ୍ ସମ୍ପାଦକ ମାୟାଧର ପ୍ରଧାନ କହିଛନ୍ତିଃ "ପ୍ରବୀର ଜଣେ ଖୁବ୍ ପ୍ରତିଭାବାନ ଯୁବ ସାମ୍ବାଦିକ ଥିଲେ । ତାଙ୍କ ଅକାଳ ଦେହାନ୍ତରେ ମୁଁ ମର୍ମାହତ । ମୁଁ ଓ ଅନ୍ୟ କିଛି ସହଯୋଗୀ ପ୍ରବୀରଙ୍କ ସ୍ୱାସ୍ଥାବସ୍ଥା ଲଗାତର ବୁଝୁଥିଲୁ ଓ ତାଙ୍କ ଆଶୁ ଆରୋଗ୍ୟ କାମନା କରୁଥିଲୁ । ହେଲେ ସେ ଆମ ସମସ୍ତଙ୍କୁ ଦୁଃଖରେ ଡୁବାଇ ଚାଲିଗଲେ । ତାଙ୍କ ଆତ୍ମାର ସଦଗତି କାମନା କରୁଛି ।"\nପ୍ରବୀର ପ୍ରଧାନଙ୍କ ଅକାଳ ଦେହାନ୍ତରେ ନ୍ୟୁଜ୍୧୮ ଓଡ଼ିଆର ନ୍ୟୁଜ୍ ରୁମରେ ଛାଇଯାଇଛି ଗଭୀର ଶୋକର ପରିବେଶ । ନ୍ୟୁଜ୍୧୮ ଓଡ଼ିଆର ଅପରେସନସ୍ ମ୍ୟାନେଜର ଅଶୋକ ମିଶ୍ର, ପ୍ରବୀରଙ୍କ ସମସ୍ତ ସହଯୋଗୀ ଓ କାର୍ଯ୍ୟାଳୟର ସବୁ କର୍ମଚାରୀ ପ୍ରବୀରଙ୍କ ଆତ୍ମାର ସଦଗତି ଓ ତାଙ୍କ ପରିବାରର ପ୍ରଗତି ପାଇଁ ପ୍ରାର୍ଥନା କରିଛନ୍ତି ।\nଭୁବନେଶ୍ୱରର ସତ୍ୟ ନଗର ଶ୍ମଶାନରେ ପ୍ରବୀରଙ୍କ ଶେଷକୃତ୍ୟ ସମ୍ପନ୍ନ ହୋଇଛି । ଏଥିରେ ନ୍ୟୁଜ୍୧୮ ପରିବାରର ଅନେକ ସଦସ୍ୟ, ପ୍ରବୀରଙ୍କ ପରିବାର ଓ ତାଙ୍କର ଅନେକ ସାମ୍ବାଦିକ ବନ୍ଧୁ ଆଖିରେ ଲୁହ ଧରି ଯୋଗଦେଇଥିଲେ ।
